Document ID: 32006D0856

NEUVOSTON PÄÄTÖS,
tehty 13 päivänä marraskuuta 2006,
raha-, rahoitus- ja maksutasetilastokomitean perustamisesta
(Kodifioitu toisinto)
(2006/856/EY)
EUROOPAN UNIONIN NEUVOSTO, joka
ottaa huomioon Euroopan yhteisön perustamissopimuksen,
ottaa huomioon komission ehdotuksen,
ottaa huomioon Euroopan parlamentin lausunnon (1),
ottaa huomioon Euroopan talous- ja sosiaalikomitean lausunnon (2),
sekä katsoo seuraavaa:
(1)
Raha-, rahoitus- ja maksutasetilastokomitean perustamisesta 25 päivänä helmikuuta 1991 tehtyä neuvoston päätöstä 91/115/ETY (3) on muutettu huomattavilta osin (4). Sen vuoksi mainittu päätös olisi selkeyden ja järkeistämisen takia kodifioitava.
(2)
On syytä laatia komission monivuotisen tilasto-ohjelman osana monivuotinen työohjelma raha-, rahoitus- ja maksutasealaa varten.
(3)
Euroopan yhteisöjen tilasto-ohjelmakomitean perustamisesta 19 päivänä kesäkuuta 1989 tehdyllä päätöksellä 89/382/ETY, Euratom (5) neuvosto on perustanut jäsenvaltioiden tilastolaitosten edustajista koostuvan Euroopan yhteisöjen tilasto-ohjelmaa käsittelevän komitean, jonka tarkoituksena on varmistaa jäsenvaltioiden ja komission välinen tiivis yhteistyö tilasto-ohjelman laadinnassa.
(4)
Jäsenvaltioissa keskuspankit laativat raha- ja pankkitilastot, kun taas rahoitus- ja maksutasetilastot laaditaan eri laitoksissa, myös keskuspankeissa.
(5)
Jäsenvaltioiden ja komission välisen tiiviin yhteistyön toteuttamiseksi raha-, rahoitus- ja maksutasetilastojen alalla on tarpeen, että komissiota avustaa tärkeimpien kansallisten laitosten edustajista koostuva komitea kyseisiä tilastoja koskevan monivuotisen työohjelman laadinnassa ja toteuttamisessa.
(6)
Sen erityisen merkityksen vuoksi, joka edellä tarkoitetuilla laitoksilla on jäsenvaltioissa, komitean olisi itse valittava puheenjohtajansa.
(7)
Tilastojen osalta raha-, rahoitus- ja maksutaseala ja toisaalta tietyt muut taloudellisten tilastojen alat ovat läheisesti riippuvaisia toisistaan.
(8)
Yhä parempien tilastotietojen lisääntynyt kysyntä jäsenvaltioiden ja yhteisön toimielinten taholta edellyttää raha-, rahoitus- ja maksutasetilastojen käyttäjien ja tuottajien välisen yhteistyön tehostamista,
ON PÄÄTTÄNYT SEURAAVAA:
1 artikla
Perustetaan raha-, rahoitus- ja maksutasetilastoja käsittelevä komitea, jäljempänä ’komitea’.
2 artikla
Komitea avustaa komissiota raha-, rahoitus- ja maksutasetilastoja koskevan monivuotisen työohjelman laadinnassa ja toteuttamisessa. Sen tehtävänä on erityisesti antaa raha-, rahoitus- ja maksutasetilastoja koskevia lausuntoja, joita neuvosto, komissio ja niitä avustavat erilaiset komiteat tarvitsevat politiikkansa soveltamisessa.
Komitealta voidaan pyytää lausuntoja raha-, rahoitus- ja maksutasetilastojen ja toisaalta tiettyjen muiden, erityisesti kansantalouden tilinpidon perustana olevien taloudellisten tilastojen välisistä suhteista. Komitean toiminta sovitetaan yhteen tilasto-ohjelmia käsittelevän komitean toiminnan kanssa.
3 artikla
Komissio kuulee komiteaa omasta aloitteestaan tai neuvoston tai sitä avustavien komiteoiden pyynnöstä seuraavissa kysymyksissä:
a)
yhteisön raha-, rahoitus- ja maksutasetilastoja koskevien monivuotisten ohjelmien laadinta;
b)
toimet, joita komissio aikoo toteuttaa raha-, rahoitus- ja maksutasetilastoja koskevissa monivuotisissa ohjelmissa tarkoitettujen tavoitteiden saavuttamiseksi, sekä näihin toimiin liittyvät keinot ja aikataulut;
c)
muut kyseisten alojen tilasto-ohjelman laadintaa tai toteuttamista ja erityisesti siinä käytettäviä menetelmiä koskevat kysymykset.
Komitea voi omasta aloitteestaan antaa lausuntoja kaikista raha-, rahoitus- ja maksutasealan tilasto-ohjelmien laadintaan tai toteuttamiseen liittyvistä kysymyksistä.
4 artikla
Komitea voi omasta aloitteestaan antaa lausuntoja mistä tahansa komissiota ja kansallisia tilastoviranomaisia tai Euroopan keskuspankkia (EKP) ja kansallisia keskuspankkeja koskevista tilastoasioista. Tehtäviään täyttäessään komitea toimittaa lausuntonsa kaikille asianosaisille.
5 artikla
Komitea koostuu kutakin jäsenvaltiota kohti 1-3 edustajasta, jotka tulevat tärkeimmistä raha-, rahoitus- ja maksutasetilastoja käsittelevistä laitoksista, komission 1-3 edustajasta ja EKP:n 1-3 edustajasta. Lisäksi yksi talous- ja rahoituskomitean edustaja voi osallistua komitean kokouksiin tarkkailĳana. Jäsenvaltioilla, komissiolla ja EKP:lla on kullakin yksi ääni.
Muiden järjestöjen edustajat sekä muut henkilöt, joiden osallistumista asian käsittelyyn pidetään aiheellisena, voivat osallistua komitean kokouksiin komitean päätöksen mukaisesti.
6 artikla
Komitea valitsee puheenjohtajansa niiden yksityiskohtaisten sääntöjen mukaisesti, jotka se ottaa työjärjestykseensä.
7 artikla
Komitea vahvistaa työjärjestyksensä.
8 artikla
Kumotaan päätös 91/115/ETY.
Viittauksia kumottuun päätökseen pidetään viittauksina tähän päätökseen liitteessä II olevan vastaavuustaulukon mukaisesti.
Tehty Brysselissä 13 päivänä marraskuuta 2006.

Labels: 2
15
19